text: Første revy med Leif Maibom på tilskuerpladserne
  24 maj 2018 kl. 07.03
  Onsdag aften var der for første gang tilskuere, der fik lov at overvære 2018-udgaven af Sønderborg Sommer Revy, der har gallapremiere lørdag. På stolerækkerne sad også Leif Maibom, der for første gang ikke selv er på scenen.
  Siden 1982 har sønderjyderne kunnet få sig et godt grin til Sønderborg Sommer Revy.
  Det kan de stadig, men for første gang siden starten er det uden Leif Maibom på scenen. 
  Derfor var onsdagens forpremiere en ganske særlig dag både for gæster og for den mangeårige revydirektør, der nu kun er aktiv i kulisssen.
  Leif Maibom har fulgt de seneste ugers prøver, og han er tilfreds.
  - Det er en glad revy. En sjov revy. En satirisk revy. Kort sagt: Den har det, som jeg mener, en revy skal have, lyder hans dom. 
  Forsalget til revyen har været tilfredsstillede for den nye fire-mandsdirektion. Der er solgt 65 procent af de ialt 22.500 billetter.
  Der forpremiere igen torsdag og fredag, inden det er alvor lørdag aften. Sidste forestilling er lørdag den 21. juli.
  Årets skuespillerhold er Asger Reher, Bjarne Antonisen, Karsten Jansfort, Lone Rødbroe og Jeanne Boel.
  